บสก.คัดคอนโด ขายราคาถูกกว่าเช่า
บสก.เปิดตัวโครงการบ้านสบายกว่า 500 ยูนิต ซื้อถูกกว่าเช่า ฟรีเงินดาวน์ เริ่มผ่อนเดือนละ 1,000 บาท
28 เม.ย. 2559

บสก.เปิดตัวโครงการบ้านสบายกว่า 500 ยูนิต ซื้อถูกกว่าเช่า ฟรีเงินดาวน์ เริ่มผ่อนเดือนละ 1,000 บาท 
นายสมพร มูลศรีแก้ว รองกรรมการผู้จัดการใหญ่ บริษัทบริหารสินทรัพย์ กรุงเทพพาณิชย์ (บสก.) เปิดเผยว่า ระหว่างวันที่ 1 พ.ค.-30 มิ.ย. 2559 บสก.เตรียมเปิดตัวโครงการบ้านสบาย โดยคัดคอนโดมิเนียมพร้อมอยู่ราคาไม่เกิน 5 แสนบาท ในหลายทำเลทั่วกรุงเทพฯ และปริมณฑล กว่า 500 ยูนิต เช่น โครงการเดอะเรสซิเดนซ์ ถนนรัตนาธิเบศร์, น้ำเพชรคอนโดทาวน์ ถนนติวานนท์, ชลนทีคอนโดทาวน์ อำเภอปากเกร็ด, นิรันดร์คอนโดเทล 1-5 ถนนประชาอุทิศ, เทพลีลาคอนโดทาวน์ ถนนรามคำแหง, พรอนันต์ ย่านรังสิต และโกลเด้น คอนโดทาวน์นวนคร เป็นต้น มาจำหน่ายให้ผู้ที่มีงบจำกัด หรือเข้าไม่ถึงแหล่งสินเชื่อโครงการบ้านประชารัฐ 
ทั้งนี้ บสก.ได้จัดโปรโมชั่นพิเศษให้กับลูกค้า โดยดาวน์ 0% วางเงินมัดจำเพียง 1,000 บาท และเงินทำสัญญาเริ่มต้นอีก 1,000 บาท และสามารถเข้าอยู่ได้เลย โดยผ่อนชำระประมาณ 1,000-4,000 บาท/เดือน ขึ้นอยู่กับราคาคอนโดที่ลูกค้าซื้อ ระยะเวลาผ่อนชำระไม่เกิน10 ปี อัตราดอกเบี้ยเอ็มแอลอาร์ และในช่วงโปรโมชั่น 2 เดือนดังกล่าว หากลูกค้าซื้อบ้าน คอนโดมิเนียม และอาคารพาณิชย์จาก บสก. ราคาขายไม่เกิน 2 ล้านบาท จะฟรีค่าธรรมเนียมการโอนกรรมสิทธิ์
นายสมพร กล่าวว่า โครงการบ้านสบาย เน้นกลุ่มเป้าหมายผู้เช่าอาศัยในโครงการ ค้าขายอิสระ กลุ่มอาชีพขับรถรับจ้าง แท็กซี่ มอเตอร์ไซค์ ลูกจ้างทั่วไป พนักงานบริษัทที่มีรายได้ 1-2 หมื่นบาท/เดือน โดยมีรายได้คงเหลือหลังจากหักค่าใช้จ่ายแล้วเดือนละไม่ต่ำกว่า 3,000-4,000 บาท ส่วนพนักงานบริษัทที่มีรายได้ประจำ 1-2 หมื่นบาท/เดือน ก็สามารถเข้าโครงการนี้ได้เช่นกัน โดยกลุ่มคนเหล่านี้ปกติเช่าบ้าน 1,500-4,000 บาท/เดือนอยู่แล้ว ใกล้เคียงกับค่าผ่อน